khistorydata/jeongjo-sjw-relations huggingface dataset:
정조 22년
李肇源以備邊司言啓曰貢市人詢瘼所懷有草記稟處之命矣取見其所懷則典牲署草契貢人等以爲本署犧牲喂養太一千七百餘石自前外受便作閑雜人之私物而今番黑牛留養省減之後貢利凋殘自丁巳條爲始作貢添付於渠貢使草太一體進排云該署喂養太果有外受作錢之例而所謂餘利各有歸屬則有難奪彼與此且此太與貢物條件各異添付渠貢云云不成事理置之繕工監鴨島契貢人等以爲鴨島年年浦落所收草物比前半減每年進排少不下六七十萬束數十年來加用合爲累百萬束加用依考出數上下島缺處依打量代土充補革罷各處假家之後益無聊賴都下依兩長木貢人例定給云該貢人陳瘼已成年例而廟堂則請飭該曹該曹則仍而置之其在定民志之道有不可年年如此作一依違之政故兩長木契都下委折査問該曹則非因假家革罷而都下卽爲其內外各處以木進排之夥然設爲都下之法云此非可以援例至於打量代土尤非可論惟是用下之隨卽從實入上下俾無年積歲加之弊最爲實政以此嚴飭該曹狗皮契貢人等以爲渠貢獺皮係是莫重御供與方近因松商潛越竟致絶乏癸巳査得燕儈使之擔當矣數年前仍又中止而獺皮之絶乏旣由松商則依癸巳已例付之松商之爲燕儈頭目者峻價擔當可爲奉公之緊徑云獺皮自是禁條只當嚴禁其潛越而已渠輩所謂付之松商云云便是敎猱升木決非廟堂許施之事且癸巳已例卽渠輩私相付托則如是爲說尤極猥越置之各別嚴關於松都灣府申明潛越之禁一體嚴飭於曆行節行小筆契貢人等以爲近來黃毛騰踊戶曹受價落本爲二十兩造筆時供饋雜費亦爲二十兩工曹所管進排筆柄竹及頭甲竹價則自惠廳上下而渠貢進排筆則竹價白地擔當各處進排及大小文武科場進排筆爲數千餘柄而戶曹會減落本爲十分之九各該司不有定式直爲捧甘於貢人恣意濫捧上項諸弊一一矯救云黃毛價之磨鍊柄竹甲竹之不爲折價當初設契時必有參量事情非出勒令進排則到今煩徹實爲無嚴置之至於文武科場所入之數千柄云云若非虛張則在所當飭各司直甘之無所限節亦所當念此兩件另加申飭黍皮契貢人等以爲渠等進排之物入於市弊自辛丑年移屬司僕寺後空失數千金産業將未免渙散特蒙支保還生之地云鞍具所入黍皮等物之直爲都下於該寺非但防尾閭而節經費利於市者多損於契者少有不可銷刻闊狹置之濟用監貢人等以爲紬苧兩廛物種換作於渠貢則萬萬行不得渠貢中有白鼎紬五同八升水紬九升水紬二同零以其紬品之精細貿取爲難今以廛人所貢水紬六同進排則十餘同細紬將何措備十二升白紬卽御衣襨所用以廛人之衆分排貿置十倍其數當其進排隨退隨進退餘之苧則用之於進獻歲弊私賣市上渠等則以何物力能致廣貿而設或廣貿餘苧則無可用可賣之道每年經費上下之中亦豈無可合於換作者乎從長變通俾便公私云元貢物種中加減計除固不害爲方便之策名雖同一苧細升品各異則其所進排似或無怪其掣礙而外此可合換作之物有難率爾硬定令戶惠堂消詳便否從後稟處綿紬廛市民等以爲本廛水紬進排名色始自設廛之初而以有所重故入於魚鱗定例之中作等受價況自辛丑每年六月捧納三同事酌定已作惟正之貢而自戶曹革罷渠等所貢名色移給濟用監貢人以爲遺在計減之地以渠等無遺在之故見失傳守之基業特爲仍舊云苧布廛市民等以爲御衣襨次及內用十二升苧布乃是自古設始魚鱗作等之貢而自戶曹移屬於濟用監貢人以遺在換作相計遺在相計或有一貢之中互相計減之事而以他貢計他貢之規絶未有也且濟用監貢人輩憑公營私亂貿亂賣則勢將罷市特蒙依舊安業之澤云紬苧兩廛之事皆是相關於濟用監貢人陳瘼之中姑無可以別爲稟處帽子廛市民等以爲稅帽創出後特軫都民難貿渠等失業辛丑冬無稅帽二百隻劃給使之資生矣甲寅廟堂以公用之不足減爲一百隻而節行五十隻已賣於夏初皇曆五十隻臘月內絶無亟賜處分以免都民難貿之弊云當初無稅條二百隻劃給雖不明言其千隻以外近來銀路苟艱兩門出來多不過六七百隻則灣府公用每患難繼不得不百隻減給者此也又況該廛人不能以都中銀貨準數入送明白去來故灣府每以一竝出稅爲請以此論之則百隻無稅亦云幸矣今姑置之懸房市民等以爲渠等一年各項身役錢合爲一萬七千九百五十餘兩實難支保依廣禮橋例更設一懸房於往十里纛島之間得以資生且年前三司禁隷不得出入於各懸房事揭板矣自京兆謂以賣肉操縱忽皆收入則禁隷輩侵虐甚於前日還爲出給依前揭板以爲安業之地云加設懸房初非可論依前揭板之說萬萬無嚴所當科罪而係是無知之致今姑參酌禁隷輩法外侵漁之弊嚴飭法司使之別般操束都下治匠等以爲破鐵廛人攘奪渠等行用中方鐵恣意積峙任爲操縱故鐵價踊貴生涯沒策一依丁未判下劃付俾得樂生云丁未判下之後中方鐵賣買果爲專屬渠輩而通共以後事面頓異依前覆啓置之內外魚物廛綿子廛煙草廛衣廛市民等以爲亂廛勿禁後擧皆失業復舊資生云通共發賣非獨渠廛則每年呼籲極爲猥越而其中魚物廛市民則不但爲渠廛生理乃以宮底魚商之不爲來集爲言此不可不深加軫念而廛雖大小之異法無彼此之別竝置之何如傳曰允駐輦通衢詢問疾苦而及其決處別無蘇救之可言則近於不誠所訴之猥越與否姑舍是就其中雖一廛一貢須有出場之措處然後事面得當先從紬苧與帽弊更爲指一稟處筆契貢弊中各司直甘之說大關紀綱令有司堂上嚴査令後犯科官員草記勘罪今之禁吏非禁吏也飭敎之後又敢侵漁殊極痛駭近日行公刑漢兩司堂上從重推考後復若此亦令本館草記嚴飭可也
정조 22년
李肇源以備邊司言啓曰本司草記貢市人詢瘼事批旨內允駐輦通衢詢問疾苦而及其決處別無蘇救之可言則近於不誠所訴之猥越與否姑舍是就其中雖於一廛一貢須有出場之措處然後事面得當先從紬苧與帽弊更爲指一稟處筆契貢弊中各司直甘之說大關紀綱令有司堂上嚴査令後犯科官員草記勘罪今之禁吏非禁吏也飭敎之後又敢侵漁殊極痛駭近日行公刑漢兩司堂上從重推考後復若此亦令本館草記嚴飭可也事命下矣紬苧兩廛市民之進排紬苧其來已久作爲基業而自聞戶曹移換於濟用監元貢遺在之後恐失其業有此呼籲而別貿之移換元貢有違於貢之常法故戶惠堂相持尙未施行矣大抵元貢中遺在自惠廳方便計除可也而戶曹之直以市廛別貿換作於元貢絶無其例論以經常之法終涉苟艱兩廛紬苧依前擧行之意分付該曹帽子廛市民之必願準二百隻之數蓋出於當初劃給時未有的指於千隻之外也廟堂之減給百隻非但爲公用帽稅之見縮卽以其二百隻去來終欠別白有其名而無其實也渠輩若能準數運致於京中散賣民間則其在爲廛民爲都民之道何必區區過慮於公用帽稅條之因此減縮而雖以今年言之帽隻形止初不到付於平市署至有自該署言送本司査問灣府之擧而亦無可憑今若更準二百隻則在廛民設或爲從中添利之資在都民則帽子之難買當復如今姑置之申明到付該署之法明知百隻之年年運致然後準給二百隻恐合便宜以此分付於灣府及平市署何如傳曰允
정조 22년
李肇源以御營廳言啓曰今正月初五日社稷擧動時斥堠五處伏兵四處將則本廳軍官七員出身軍官二員軍則本牙兵三十六名竝嚴飭定送而依定式晝饒飢夜饋粥之意敢啓傳曰知道
정조 22년
戊午正月初四日午時上御便殿來待諸臣入侍時同副承旨李海愚記事官曺錫中承膺祚金履永水原留守徐有隣宣惠堂上鄭民始廣州留守洪檍京畿監司李在學前水原留守趙心泰原任直提學徐龍輔檢校直提學李晩秀原任直閣金勉柱金祖淳南公轍檢校待敎沈象奎李存秀以次進伏訖上曰行幸治道時田夫給復事狀啓雖以見之卿等皆登筵各陳所見可也有隣曰臣之淺見已悉於狀聞中而給價一款終涉苟簡恐不如計步給復之平均派及永久無弊矣檍曰本府則適有治道錢措置者每有一年餘剩故計其步數分給此錢使之防其身役矣今則華城及始果二縣皆以給復爲完則事勢不可異同更爲給復田夫以爲歸一之地似好矣在學曰始興果川給復事臣亦悉陳愚見於狀本中而旣以元結劃給則兩邑亦不必別爲區劃依華城例就元結劃給而十五步一負已與華留往復酌定矣今以優惠之聖念特軫分給之或少至勤下詢臣等敢不對揚萬一乎若以十步定爲一員計夫分給仍爲恒式則恐爲均施永惠之道矣上曰以給復一竝磨鍊果川始興則宮結中除給可也出擧條上曰今日爲言此事召卿等而閣臣則皆以齋宿適在闕中新年適有小饌欲以饋卿等矣宣小饌訖上敎檍曰日前優老之典卿則獨不令加資予意有在來頭好時爲之好矣向以卿有腰痛難於跨馬至有辭職之擧故因張玉城乘轎樹勳事言之因是而念及張玉城錄用其子孫又因是而錄用鄭錦南之後孫以卿之故而錄兩勳臣家可謂不偶然矣敎有隣曰華城入防軍事向已言及矣爛加商量後日出擧條可也命書傳敎曰工曹判書許遞又命書榻敎曰政官牌招開政命退諸臣以次退出
정조 22년
行都承旨李晩秀隨駕宿行左承旨沈晉賢隨駕直行右承旨洪仁浩隨駕宿左副承旨李肇源隨駕直右副承旨金啓洛隨駕宿同副承旨李海愚隨駕宿注書曺錫中隨駕宿洪奭周病假注書李毅采隨駕直事變假注書金致龍守宮直
정조 22년
大駕詣社稷省牲省器罷後內閣政院藥房口傳問安答曰知道
정조 22년
王大妃殿惠慶宮遣承旨朝夕問安答曰知道
정조 22년
藥房提調趙宗鉉副提調李晩秀啓曰社稷新穀大祭隔宵動駕在卽而昨日之雨繼之以雪終晝達曙一直霔灑顧今寒事尙未暄解雨後倍覺湫濕此時勞動玉體親將祼薦實非大聖人節宣保嗇之方惟我殿下一念祈豐每歲必躬之聖德臣等豈不仰認而對越宸誠無間於燕濩霑服失容昭載於禮經又況太廟享禮之因雨命攝亦有年前已例臣等職在保護不勝憂悶冒犯瀆擾相率呼籲亟加三思特寢親享之命千萬顒祝惶恐敢啓答曰知道上辛前一日之瑞雪爲三農萬幸三軍之沾濕有未暇軫念矣
정조 22년
李肇源啓曰備邊司郞廳來言今日賓廳日次而祈穀大祭親祭齋戒相値不得來會云矣敢啓傳曰知道
정조 22년
傳于李肇源曰二嚴後當詣仁政殿月臺親押三嚴則親押後入之該房知悉
정조 22년
李肇源啓曰司僕內乘來言捲簾毛帳雨具取稟傳曰爲之捲三面
정조 22년
李肇源啓曰宣傳官來言蛟龍旗雨備取稟傳曰雨具
정조 22년
金啓洛啓曰臣王大妃殿惠慶宮問安進去下直之意敢啓傳曰知道
정조 22년
沈晉賢啓曰禮貌官來言百官稟旨就次傳曰知道
정조 22년
傳于李晩秀曰新除授工曹判書牌招
정조 22년
以工曹判書蔡弘履牌不進推考傳旨傳曰更爲牌招
정조 22년
沈晉賢啓曰王大妃殿惠慶宮夕問安何承旨進去乎敢稟傳曰右承旨進去
정조 22년
洪仁浩啓曰臣王大妃殿惠慶宮夕問安進去下直之意敢啓傳曰知道
정조 22년
兼春秋金良倜狀啓臣於本月初四日午時量伏奉聖諭傳諭于行副護軍李城輔所住處則以爲臣猥蒙聖慈特垂優假王人銜命經歲相守六日之內天書連降以急賢待士之異渥施之於萬萬不近似之賤臣收召之寵愈往愈切至於今番絲綸而極矣隕越震悼罔知攸措而筵銜許解出於曲遂之至意欺謾重戾從此解脫瞻天攢頌怳若枯荄之逢陽春也竊伏念君令臣恭古今之通誼辨分定志聖賢之明訓惟斯二者宜乎竝行臣旣非巖穴自重之士則豈敢一向逋慢仰孤恩厚而且胄筵講學正宜緝熙之工無少間斷緣臣違命將致停撤臣之罪戾萬隕猶輕切欲扶曳癃尫卽速冒進仰請有司之勘定而第諭善之職乃朝家所以待文纓峻望林下宿德非如臣之至庸極陋所敢當者也不當進而進謂之不恭臣雖無狀不恭之科何敢輕犯又自近日召旨以來揆分揣義進退俱阻惶駭悚懍之中宿病增劇神識昏迷常若暈倒以此症形末由自力實是史官之所目睹也狗馬賤疾不宜煩達事勢所迫略此附陳臣若迫於嚴召壞其素守冒膺匪分則非但大有違於聖訓又非所以奉承我聖上陶鑄作成之洪化矣臣之不忠於是益大但恭俟嚴章而已計不敢出此倘蒙天地父母之恩亟解諭善之任收還偕來之命俾得以稍自安意而收拾神精匍匐登程只以軍銜陪侍講綴上以霑成物之至澤下以伸覲光之大願則臣雖隕結尙何仰酬云矣是白臥乎等以臣伏承偕來之命姑爲仍留緣由竝以馳啓云云傳曰觀此附奏於史官者庶幾有幡然之望側席傾佇喜豈容喩卿之欲進身者卽講銜也予所必致卿者亦爲是卿旣爲是任而承召則出肅於是任然後其進也有所執其說也有所據附奏云云過矣春意日日益暄此時政合登程卽爲上來事爾其更爲傳諭與之偕來
정조 22년
領府事洪樂性箚曰伏以三陽回泰百祿滋至廟殿宮展謁之禮順成聖孝克伸玉體萬康臣民歡祝曷有其極且伏況上辛祈穀年年躬享愛民重農之盛念至誠純一靡懈有可以感格皇穹伏不勝區區欽頌之忱第今雨勢終晝達宵一連霔下姑無霽意雖是解凍潤物知時好雨至於登降祼將之際不無霑服失儀之歎而矧復大雪曉下寒氣益峭此時觸冒動駕有欠保嗇之方矣慈殿慈宮之憂念當復如何哉臣於病伏昏涔之中不任鬱慮之耿耿伏枕輾轉徹夜不寐玆敢短章仰瀆伏乞聖明仰體殿宮之念特寢親祭之命仍遣大臣虔誠精禋俾爲民之誠無損節宣之道有益千萬顒祝之至云云答曰省箚具悉卿懇知時好雨穀朝瑞雪爲三農萬民心竊爲喜將事之夕開霽昭朗更求之方寸之心香豈或命攝耶仍傳曰此批答遣史官傳諭
정조 22년
左議政蔡濟恭領敦寧金履素右議政李秉模箚曰伏以上辛祈穀國之大典也齊明盛服鑾蹕將啓臣民欽祝曷有其極第今春雪未晴間以霏微不但有霑服之慮此時玉體之勞動萬萬切悶玆敢聯進短箚仰瀆崇嚴伏乞聖明亟收親行之命千萬幸甚臣等雖甚無似齋戒沐浴可以攝儀區區下情不敢自隱冒犯瀆擾之罪無任惶恐之至云云答曰省箚具悉卿等之懇領府之批悉之卿等諒之仍傳曰此批答遣史官傳諭
정조 22년
戊午正月初五日卯時上詣社稷擧動入侍時行都承旨李晩秀行左承旨沈晉賢行右承旨洪仁浩左副承旨李肇源右副承旨金啓洛同副承旨李海愚記事官曺錫中假注書李毅采記事官承膺祚金履永奎章閣一提學鄭民始二提學沈煥之檢校待敎沈象奎李存秀以次隨駕上具遠遊冠絳紗袍乘輿出宣化門左通禮跪啓請近侍進圭晩秀進圭上執圭出協陽門由肅章門入仁政門詣仁政殿月臺降輿陞座親押訖上乘輿出仁政門降輿乘輦出進善門敦化門進發上命肇源書左議政蔡濟恭領敦寧金履素右議政李秉模聯名箚批上詣社稷大門外降輦乘輿入大門敎肇源曰肅敬之地不宜喧聒承旨立門內嚴禁雜人雖院吏亦勿許多入可也詣壇門外降輿詣壇內奉審訖省器如儀上敎晩秀曰壇左右掃雪坊軍則易致紛聒使兵曹參知柳師模率衛軍看檢掃之可也上詣省牲位省牲晉賢曰省器時齋郞李東煥不卽待令事極未安而本院請推之外無他可施之罰矣上曰生疎所致置之可也上還詣小次敎肇源曰左相則不待百官稟旨直爲就次之意史官傳諭又敎曰壇上遮日拂去積雪更爲設鋪也上曰省牲時本署提調不爲待令有關事體矣仍命書榻敎曰本署提調金載瓚爲先越俸一等又命書榻敎曰差祭玉堂許遞令該曹口傳付軍職未肅拜玉堂牌招入直至初更命晩秀進前呼寫御製詩一篇小序曰躬詣社壇肅將祈穀祀事黍鼎若鍾鳴爲大有之徵而屢驗如期時且旣雨而雪萬樹生花社雨報年豐有宋人之詩而昔昌黎辛卯雪詩以紀豐兆其歲果斗米三錢至今傳以爲奇事遂取辛年韻和之於辛日恭寓祝豐之誠又按月令春事之興輒祈農於戊元而今歲歲次戊午月屆元正第四亦云仍命諸享官賡之詩曰方壇牲幣又年祈百福由來頌式幾辛後秋功徵社雨戊元春事肅齋衣天時欲占犁星出地脈先融瑞雪飛鼎響更如鍾感理心香一瓣繞深幃命晉賢仁浩啓洛各書一本敎曰兩本分傳左右相一本輪示諸享官使皆明日賡進也仍命權退諸臣以次權退
정조 22년
行都承旨李晩秀緣故出行左承旨沈晉賢坐直行右承旨洪仁浩坐左副承旨李肇源坐直右副承旨金啓洛坐同副承旨李海愚坐注書曺錫中仕洪奭周病假注書李毅采仕直事變假注書金致龍仕
정조 22년
傳于李晩秀曰都承旨入侍
정조 22년
傳于沈晉賢曰未肅拜玉堂許遞
정조 22년
傳于沈晉賢曰人日在明弘文提學待開門牌招
정조 22년
以寶劍望筒傳于李肇源曰懸頉摠管許遞令該曹口傳差出待下批寶劍望筒修正以入
정조 22년
以摠管望單子傳于李肇源曰在外摠管許遞
정조 22년
兵曹口傳政事以金翊休爲副摠管崔重敎爲忠州營將
정조 22년
行大司憲金載瓚啓曰臣言議風裁本不合於淸朝言責之官而況都憲之職地望尤別苟非名實俱隆足以見重具僚者不可冒當則如臣魯下何敢擬議於是職而前後屢叨或不免夤緣出膺濫竽之愧已無可言而昨於社壇躬享身爲本署提擧矣待於親省牲器之時至承越俸之命惶隕恧蹙益無所措臣旣以憲官之長又爲提擧本署則尤當及時入參一以董察班聯一以管檢署務而臣生疎愚鈍全昧臺體錯謂以見帶臺職且已導駕則不可進參於享所行禮之班初不致審遽然徑退終自歸於違法壞禮之罪職忝法從之首全失進止之節肅肅淸班顚錯至此雖蒙聖度包涵罰止薄勘而其爲乖朝體而羞臺垣更無餘地以此情踪何可一刻抗顔於見職乎請命遞斥臣職答曰糾愆之地反有此做錯雖是久任之職事關莫重勢難例批依啓
정조 22년
沈晉賢以奎章閣守宮檢校直閣意啓曰夜閣閣內諸處無事之意敢啓傳曰知道
정조 22년
李肇源以壯勇營言啓曰依下敎本營隨駕將校軍兵等處設粥分饋之意敢啓傳曰知道
정조 22년
李肇源以兵曹言啓曰依下敎隨駕禁軍駕後禁軍武藝別監內吹兼內吹近仗軍士標下軍兵等處設粥以饋之意敢啓傳曰知道
정조 22년
李肇源以兵曹言啓曰五衛將李興潤素患痰癖之症轉益添劇時月之內無望供職呈狀乞遞病旣如此則宿衛輪番之任不可久曠今姑改差何如傳曰允
정조 22년
李肇源以兵曹言啓曰去冬等能麽兒考講時都摠府經歷高厚鎭訓鍊主簿金鎭億武臣兼宣傳官南燦部將高景濂等一次守門將洪命龍二次不通竝依定式從重推考何如傳曰去年之事今年何必追理乎此草記付之造紙署可也
정조 22년
李肇源以備邊司言啓曰本司草記貢市人詢瘼事批旨內允駐輦通衢詢問疾苦而及其決處別無蘇救之可言則近於不誠所訴之猥越與否姑舍是就其中雖於一廛一貢須有出場之措處然後事面得當先從紬苧與帽弊更爲指一稟處筆契貢弊中各司直甘之說大關紀綱令有司堂上嚴査令後犯科官員草記勘罪今之禁吏非禁吏也飭敎之後又敢侵漁殊極痛駭近日行公刑漢兩司堂上從重推考後復若此亦令本館草記嚴飭可也事命下矣謹依下敎査問于筆契貢人等處則所告內各司所用之筆例皆捧甘於戶工曹使之進排而吏兵曹則間或捧甘每爲招致貢人無文跡直進排後始爲文移該曹成均館軍器寺四學則每當文武科及照訖講設場之時以優數進排之意一番捧甘後使貢人逐日待令陸續取用而軍器寺四學則減其所用實數報于該曹成均館則竝與文移而初不爲之自工曹只憑貢人所告而移文該曹故會減之時十減八九云年前度支之臣筵稟申飭之後凡係貢契物種各司所當先爲關由於戶曹酌定實入後始乃取用而或緣需用之緊急雖不得遲待該曹之磨鍊捧甘取用之規則初不敢違越而至於吏曹等諸衙門則或初無文跡直爲捧用於貢人或以優數等待之意一番知委入量進排而所用之數亦不明白文移使至殘貢人獨被其害揆以事體萬萬驚駭第以貢人等所抄納者觀之甲寅飭敎以後至于今因循襲謬無時不然則有難一一摘發論勘當該首犯郞官吏曹佐郞李明孚兵曹佐郞李敬心成均館學正鄭宗顯學錄康就昇軍器寺僉正權抑中學訓導黃萬齡東學訓導李台祥南學訓導劉弘九西學訓導金致龍竝令該府拿問處之下吏等令攸司各別嚴繩其時不飭之當該堂上吏曹判書沈煥之兵曹參判李益運成均館大司成李晩秀軍器寺提調李敬懋竝從重推考此後則各貢進排物種雖有緊急需用無敢一邊捧甘一邊責納必待戶曹實入之數然後始爲敢用而如有更踵前習不遵飭令之弊自該曹依年前定式隨現論勘該曹若或掩置則本司另加考察論罪之意申明分付何如傳曰郞吏輩何足責乎無論此事他事事有關於違越受敎則卿等之聽之宜乎悚然而沁泄莫甚如卿等在廟堂有司之任者若此則各司堂上何論此等草記不欲賜批依歲前一草記還給多犯首犯之照訖進去史官等爲先拿問嚴處其餘勿論更觀前頭可也
정조 22년
李肇源以禁衛營言啓曰依下敎衛內本營帳幕軍及留陣將官將校軍兵等處設粥分饋之意敢啓傳曰知道
정조 22년
李肇源以御營廳言啓曰依下敎駕前別抄及留陣將校軍兵等處設粥分饋之意敢啓傳曰知道
정조 22년
李肇源以訓鍊都監言啓曰依下敎隨駕將校軍兵等處設粥分饋之意敢啓傳曰知道
정조 22년
知事趙鎭寬疏曰伏以對時育物羲易之極工體元履端春秋之美名恭惟殿下御歲之首膺天之祜承歡殿宮垂裕元良時又祗謁太室光聖孝也親祼方社綏豐年也方寸太和自家而國洋溢薰蒸與天合度猗歟盛矣仍伏念爵祿者人主勵世之具也古者賞之於祖尊命也施之以春廣恩也蓋自一命以上夫孰不然而至若正卿階品尤非可濫者顧臣不才適忝邇列幸覩我殿下推聖人之達孝闡皇祖之偉績眷玆咸關王迹攸肇感古公朝走之原緬漢高歌風之社文之穹石輝照億年義本乎周雅事同乎岐鼓于斯之時內外才能之臣咸奔走效力若臣者當其榻本之進也祗陪於迎春之郊跪獻於香案之前此特近臣職耳榮則大矣賞於何有臣之策名朝籍薄有歲月而其從宦實日纔四五年耳自來庸陋加以生疎雖於流品冗職尙懼不稱豈以天日之昭謂臣眞有可賞之功可仗之才而寵擢之哉特以世祿之家垂念先故薰沐之湔拂之俾繩其武頂金腰黃物采依舊歲時朝退以燕老母母子相對感涕交流榮君父之殊賜愴前人之遺章怳惚焉如夢如眞相與攢手仰祝新年此時此恩尤自有別天高地厚圖酬何由竊自念先臣願忠之志未遂生前以遺之後人臣旣不肖絲毫蔑效則徒襲爵秩適爲忝厥之資而今之慰悅老母者反貽其憂踧踖愧懼益不知措躬之所也大抵人之福分有限才品漸降而世道日益艱以臣孤根綿材席父祖已冷之業超八座匪分之地公無以報國恩私無以述先志最下則愧素心不論天道之戒盈直於人事萬萬壞了此豈殿下終始全保之澤而其於安萌養孤之時令不亦左乎伏乞聖明俯垂諒察亟收臣新授資級及兼帶兩銜以重公器以安賤分焉臣無任云云答曰省疏具悉卿其勿辭行公
정조 22년
行護軍金勉柱疏曰伏以天地之育萬物曲成不遺父母之保赤子心誠求之今殿下之於臣天地也父母也曲成之恩若保之澤浹髓淪肥者于玆數十年矣臣雖冥如豚魚頑如木石寧不感戴隕結思所以補報涓埃哉第念自古人臣之藉手事君者其揆不一太上盡分毋容議爲其餘或以文學或以才諝或以政事或以謨猷此則筋力奔走而已是數者雖有高下淺深之分要之皆爲藉手之一端也顧臣蠢劣於此數者其有一毫近似乎以言其文學則不足以辨魚魯也以言其才諝則不足以任冗閒也至於政事若謨猷尤非可以擬議於臣者而惟是筋力奔走尙可以自勉故思竭綿薄有進無退惟以鞠躬盡瘁斃而後已爲期然今臣蒲柳之質亦已望秋而先衰矣每中夜撫躬徒切悲咜而已噫天地之於萬物何莫非曲成父母之於赤子何莫非若保而至若負釁也如臣無用也如臣而偏荷再造之恩深蒙愍恤之德者歷數今古果有幾人乎哉摛院華銜宿趼復廁於邇密前席恩言淵衷每軫於誨誘非直食之兼以師敎不徒榮之勉以自立傍觀聳聽同僚動色臣是何人濫叨聖渥至此之厚也伈伈趨列雖不敢自露微悃耿耿私室每不禁抆涕達曙區區衷情惟有神祗監臨矣迺者陞擢之命忽下於夢想之外臣聞命悸恐五內失守實不知所以自措也噫豐沛舊基豎碑紀蹟特出於我聖上追遠之孝思而工役告完模本親受此實光前輝後之盛擧也臣於伊時適忝末班承命陪進私心榮幸頌祝方切逮夫恩賞之降混及罔功之跡非但臣心之萬萬驚惑其爲玷累於愛嚬笑之政亦豈細故也哉況且貳卿之秩乃是命德之器設有微勞之可酬猶當難愼臣旣無絲毫之效力又非人器之相稱而不少裁量遽加超陞揆諸國體揣以私分尤何敢晏然而承當也哉黽俛祗肅雖緣事會之所迫因仍蹲冒實非義分之所敢左右忖度歷日靡措略陳短章仰瀆崇聽伏乞聖慈俯垂鑑察亟收臣所叨新秩以重公器以安私分千萬幸甚臣無任云云答曰省疏具悉卿其勿辭行公
정조 22년
司諫趙德潤疏曰伏以臣前後恩造與天無極迭忝三司之職未效一日之責而罪戾不加誤恩荐降有若造化獨偏臣身揣量涯分何以至此今玆薇垣除命適下於臨門誓戒之際元正隔日動駕在卽不敢言私章皇出肅臣之偏母在鄕而亦不遑歸省矣卽接鄕信則臣母貞疾近添寒感息喘而眠食俱廢氣綴而省覺全昧將護無人促臣歸視臣自聞此報神情飛越按住不得忙陳短章徑尋鄕路私情所迫又犯擅便臣罪至此尤合萬隕伏乞聖明亟遞臣所帶之職仍治臣擅行之罪以安私分以肅朝綱焉臣無任云云省疏具悉爾其勿辭往護
정조 22년
社稷祈穀大祭親行敎是時亞獻官左議政蔡濟恭終獻官右議政李秉模進幣爵酒官沈煥之奠幣爵酒官蔡弘遠薦俎官行上護軍鄭民始禮儀使禮曹判書李時秀典祀官奉正金晦彬壇司令權行彦壇上執禮行副護軍李勉兢壇下執禮副司果韓用鐸第一位執尊副司果尹序東二位執尊副司果高宅謙三位執尊執義李貞運四位執尊副司果李愚濟第一位大祝左通禮沈象奎二位大祝副司果尹悌東三位大祝副司果李羲甲四位大祝司正李存秀第一位祝史獻納朴吉源二位祝史副司果李升運三位祝史副司果尹羽烈四位祝史副司果鄭景祚第一位齋郞司果金履喬二位齋郞正言閔命爀三位齋郞吏曹正郞李東煥四位齋郞司果李德鉉第一位捧俎官戶曹正郞尹光心捧俎官司饔僉正金基厚捧俎官司宰僉正李學彬第二位捧俎官司果徐簡修捧俎官司僕主簿李英秀捧俎官平市主簿金宗善第三位捧俎官戶曹正郞李周憲捧俎官司果安廷鐸捧俎官刑曹佐郞鄭冕綏第四位捧俎官戶曹佐郞金載謙捧俎官工曹佐郞尹覺基捧俎官司僕主簿徐有曾盥洗位宗簿主簿李志容盥洗位禮曹佐郞金洛一爵洗位典籍嚴思彦洗爵位典籍鄭馦亞終獻盥洗位兵曹佐郞崔致翼掌牲令典牲判官尹光濩協律郞掌樂正洪樂淵贊者引儀崔日運贊者假引儀李儀逵贊者兼引儀金信行謁者兼引儀黃稔贊引兼引儀李義勝贊引假引儀鄭𨭗祭監監察鄭澣祭監監察李義祿
정조 22년
戊午正月初六日子時上行祈穀大祭親祭後還宮入侍時行都承旨李晩秀行左承旨沈晉賢行右承旨洪仁浩左副承旨李肇源右副承旨金啓洛同副承旨李海愚記事官曺錫中假注書李毅采記事官承膺祚金履永奎章閣一提學鄭民始二提學沈煥之檢校待敎沈象奎李存秀以次侍立上具冕服乘輿出小次詣大次親祭時至步詣板位行四拜禮詣國社神位前三上香獻幣訖次詣垕土氏神位前如右訖次詣國稷神位前如右訖次詣后稷氏神位前如右訖上行初獻禮訖諸大祝讀祝文訖上就板位行四拜禮亞獻官左議政蔡濟恭行亞獻禮如儀訖終獻官右議政李秉模行終獻禮如儀訖上詣飮福位飮福訖復行四拜禮仍詣望燎位望燎訖禮儀使跪啓禮畢上詣神室前命晩秀奉安神位板訖上還御小次改具遠遊冠絳紗袍乘輿晩秀進圭上執圭出署大門降輿乘輦到敦化門命肇源出標信解嚴上入敦化門進善門肅章門由協陽門入宣化門還內諸臣以次退出
정조 22년
戊午正月初六日辰時上御重熙堂軍士房承旨入侍時右副承旨李肇源假注書李毅采記事官金景煥承膺祚以次進伏訖上曰今見備局草記多犯首犯何可以學錄訓導輩責之乎照訖設講時進去史官等自政院招問可也肇源曰始興縣令尹守翼待令於閤外矣上曰始興縣令除朝辭當日下送出榻敎又命書榻敎曰未下直守令催促下送忠州營將之代令該曹口傳差出命退承史以次退出
정조 22년
戊午正月初六日午時上御便殿都承旨入侍時行都承旨李晩秀記事官曺錫中金景煥金履永以次進伏上命書傳敎曰社雨辛雪收捲亦叶願登降奠獻之際瞻昂天宇之昭朗牽牛之正中自不覺逞顔色何況黍鼎如鍾鳴其應自昔不忒降康之休若將取必爲八域三農彌切欣祝之誠此時卿以明年恰滿八耋之首相駿奔踧踖於霽餘凝沍公退起居勝常耶玆遣史官問卿宿來凡百敎賤臣曰爾其以此傳敎往諭左相而八耋老相駿奔如儀不勝欣喜更以此意致勤申申也又命書榻敎曰工曹判書蔡弘履許遞又命書榻敎曰明日親臨歲首犒饋時侍衛依前例磨鍊而出宮門路亦依昨年例爲之命退承史以次退出
정조 22년
行都承旨李晩秀坐行左承旨沈晉賢坐行右承旨洪仁浩坐直左副承旨李肇源坐右副承旨金啓洛坐直同副承旨李海愚坐注書曺錫中仕洪奭周仕直事變假注書金致龍仕
정조 22년
藥房提調趙宗鉉副提調李晩秀啓曰親詣社壇祈年孔夙徹宵將事侵曉回鑾伏未審夜間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道慈殿慈宮氣候一樣卿等不必入侍矣
정조 22년
洪仁浩啓曰大司憲未差執義李貞運掌令鄭㝡成持平尹涵呈辭掌令尹寅基未肅拜持平權應範在外監察茶時之意敢啓傳曰知道
정조 22년
李肇源啓曰來十一日朝參日次矣敢稟傳曰爲之
정조 22년
沈晉賢啓曰來十一日專經文臣殿講日次矣敢稟傳曰來月更稟
정조 22년
沈晉賢啓曰來十一日輪對日次矣敢稟傳曰當次人受點後日次待令
정조 22년
李晩秀啓曰吏曹郞廳來言臺諫有闕政事取稟傳曰明日爲之
정조 22년
傳于沈晉賢曰左承旨左副承旨分詣受香所奉審摘奸以來
정조 22년
李肇源啓曰宣川府使朴光迪鐵原府使吳文常下直授符次密匣請出之意敢啓傳曰知道
정조 22년
備忘記宣川府使朴光廸鐵原府使吳文常下直各長弓一張長箭一部片箭一部筒兒一箇賜給
정조 22년
弘文提學前望單子入之李秉鼎落點
정조 22년
沈晉賢啓曰弘文提學李秉鼎牌不進推考傳旨今方捧入而人日製命下之後如是違牌事甚未安更卽牌招何如傳曰允
정조 22년
沈晉賢啓曰弘文提學李秉鼎再牌不進推考傳旨今方捧入而人日製命下之後連事違召不卽承膺事甚未安所當更請牌招而係是一日三牌何以爲之敢稟傳曰更爲牌招使之斯速膺命
정조 22년
沈晉賢啓曰弘文提學李秉鼎三牌不進推考傳旨今方捧入而人日製命下之後屢違召命無意承膺誠極未安所當更請牌招而係是一日四牌何以爲之敢稟傳曰處義過矣更爲牌招而廉隅亦不可不顧實職許遞俾伸情勢仍令該曹口傳付軍職
정조 22년
李肇源啓曰壯勇外使徐有隣定例堂上鄭民始壯勇內使金持默禮曹判書李時秀兵曹判書李祖源京畿監司李在學水原前留守趙心泰備局有司堂上李書九依下敎來待矣傳曰入侍
정조 22년
掌令前望單子入之吳泰彦落點
정조 22년
李晩秀啓曰藝文提學金載瓚時無職名令該曹口傳付軍職何如傳曰允
정조 22년
兵曹口傳政事大護軍金載瓚
정조 22년
李晩秀以禮曹言啓曰來月則春耕當始行幸取稟今日入之事分付該曹事命下矣今春展謁定於何陵而以何間推擇乎敢稟傳曰嗣服後禮當卽謁而尙稽至今耿耿此心何嘗少弛且憶陪駕謁本陵亦已爲三十一年之久今年春幸當於獻陵行禮仍行親祭以念前後至來初擇吉而次詣顯隆園展謁親祭以此和悉出還宮及排站程道各日皆不過五六十里外方植炬除之園幸輦路外治道用民力處依近例皆以儲置米會減事分付可也
정조 22년
李晩秀以禮曹言啓曰今年春幸自念前後至來初擇入事命下矣令日官池景喆推擇則今正月十七日十八日來二月初二日俱吉云以何日定行乎敢稟傳曰來初二日爲之當日果川縣晝停自西洞口詣陵所經宿翌日由東洞口遠于川晝停龍仁縣宿所翌日詣園所行禮還至華城行宮宿所留一日後翌日始興縣晝停還宮以此分付而自龍仁宿所依園幸定例爲之事皆自整理儀軌廳知悉擧行事分付可也
정조 22년
以留都何大臣取稟傳于李肇源曰金領敦寧留都
정조 22년
李肇源以舟橋司言啓曰舟橋鋪板排設吉日令日官池景喆推擇則今月初八日卯時爲吉云以此日時始役之意敢啓傳曰知道
정조 22년
兵曹以李漢豐爲舟師大將金載瓚爲守宮大將
정조 22년
獻陵顯隆園幸行時軍令二月初二日出宮龍驤鳳翥亭少駐果川縣行宮晝停所自闕門三十里獻陵展謁親祭後宿所自果川縣行宮二十里初三日遠于川晝停所自陵所三十里龍仁縣宿所自遠于川晝停所二十里初四日顯隆園展謁親祭自龍仁縣宿所三十里以上一百三十里華城行宮宿所自園所二十里初五日華城行宮親臨試射初六日始興縣行宮晝停所自華城行宮四十里還宮自始興縣行宮二十三里
정조 22년
戊午正月初七日辰時上御春塘臺犒饋入侍時行都承旨李晩秀行右承旨洪仁浩右副承旨金啓洛同副承旨李海愚記事官曺錫中洪奭周承膺祚金履永一提學鄭民始二提學沈煥之原任直閣金祖淳南公轍以次進伏訖上曰犒饋節次如例爲之而三班叩頭及陞壇節次則除之兵曹判書李祖源等以次參現訖行犒饋如禮上曰藥房提調入侍賤臣承命出與藥房提調趙宗鉉偕入進伏宗鉉曰社壇親祼達宵勞動侵早寒殿今又親臨聖候若何上曰一樣矣宗鉉曰王大妃殿氣候若何上曰一樣矣宗鉉曰惠慶宮氣候若何上曰一樣矣上曰犒饋時山呼節次每多除之之時而近年則以祝岡之意連爲擧行矣今亦如例爲之而待宣傳官呼唱一齊應聲俾無先後雜亂之弊也命書榻敎曰當該提學遞差前望單子入之待下批牌招人日製試所進去又命書榻敎曰下直守令入侍錫中承命出與定州牧使吳毅常鐵原府使吳文常宣川府使朴光廸龍川府使沈鑏德川郡守張至顯祥原郡守沈擇之雲山郡守鄭惟轍龍岡縣令金奎夏碧潼郡守李義彬高原郡守尹範喆慶源府使鄭㵙長津府使李元植三水府使權璹偕入進伏命下直守令以次進奏職姓名毅常等以次進奏仍命晩秀宣諭又命亞將及侍從守令外各奏七事訖敎曰諸守令竝勿遲留卽爲下去德川則舊官旣移湖倅聞當面看交代後上來而因吏曹之誤爲知委今始辭朝此時湖南守令豈可一刻曠官趁卽發行必使舊官趁旬間上來可也仍命下直守令先退犒饋訖承史以下至各營將官校卒皆三呼嵩如儀仁浩跪告餉士禮成上還御小次諸臣以次先退命晩秀與民始及壯勇外使徐有隣京畿監司李在學前水原留守趙心泰入侍上曰舟橋當自明日始役乎民始曰然矣上敎在學曰五邑軍制果皆釐正而不必別爲操鍊以致騷擾但於官門聚點時另加精嚴則庶幾一擧兩得不至於有名而無實矣諸邑守令中始興倅人固勤實亦能小心果川倅亦爲精詳而龍仁倅聞爲故儒臣林泳祀孫故於其入侍亦爲賜顔而旣是新除必多生疎本道中或有可合相換者乎在學曰卒未思得矣上曰陵幸從近當爲而近日日氣甚寒若以望後爲之則治道凡節能無窘束貽弊之慮否若不以望後爲之則當於來初爲之矣民始曰望後果有窘束之慮來初則舟橋之氷澌亦可慮矣上曰獻陵展拜每欲爲之而迄未遑焉今春則必欲爲獻陵陵幸而回鑾之路當拜顯隆園出還宮道路何以爲之則便好乎卿等各以其所經歷者仰奏可也有隣在學等曰出宮則由果川作路展拜陵所後仍爲宿次自陵所詣華城時則自東洞口以後板橋樂生等處路旣便近亦且通曠矣上曰拜陵後仍爲宿所則果好矣而軍兵環衛以至設布帳等節必多煩弊之可慮者矣且每年園幸諸節輒從簡省而今番則當用陵幸例此亦不無爲弊之端矣民始曰近來凡事率多除弊而除弊之太過反爲一弊今番行幸事體尤重恐不可不用陵幸例矣上曰龍仁以前當用陵幸例龍仁以後當用園幸例則軍兵之中間落後亦一弊端布帳旣自京軍門待令則必有軍兵之出來者仍以此軍用於環衛之時而駕過之後仍爲落後入來則似爲便好摠帥筵退後以布帳軍出去之例問於軍門也民始曰如廣州束伍軍用之環衛亦何妨乎上曰在昔則東五陵行幸時摠使率水原軍幾哨隨駕或留陣亦或用南陽軍矣近來之每事除弊亦出於不得已矣上曰自陵所至園所之路由蒼龍門與由舊大路孰爲遠近又敦爲便否在學曰由蒼龍門則爲八十里由舊大路則爲六十里而自陵所向蒼龍門之路間多窄狹崎嶇不如舊大路之通曠矣仍命書傳敎曰來月則春耕當始行幸取稟今日入之事分付該曹上曰卿等退待于鑄字所而禮兵判亦令入來仍命退諸臣以次退出
정조 22년
戊午正月初七日未時上御便殿壯勇外使定例堂上壯勇內使禮曹判書兵曹判書京畿監司水原前留守備局有司堂上入侍時行都承旨李晩秀記事官洪奭周承膺祚金履永壯勇外使徐有隣定例堂上鄭民始壯勇內使金持默禮曹判書李時秀兵曹判書李祖源京畿監司李在學水原前留守趙心泰備局有司堂上李書九以次進伏訖上命書禮曹行幸取稟草記批旨訖時秀曰來二月初二日詣獻陵展謁親祭次詣顯隆園展謁親祭事命下矣宗廟景慕宮當有前期告由之節二月初一日朔祭兼行告由似合事宜故敢此仰達矣上曰依爲之出擧條時秀曰隨駕服色當依昨年例爲之陵所陪祭時服色亦依昨年例磨鍊乎上曰依爲之出擧條時秀曰今番行幸時留都百官隨駕至江頭落後各守本司亦依昨年例擧行乎上曰依爲之出擧條祖源曰昨年章陵顯隆園展謁時侍衛及御前前排壯勇衛駕前別抄駕後禁軍善騎隊斥堠伏兵竝依園幸定例磨鍊其餘則比定例挾輦軍加二十名禁軍加五十人先廂馬步軍各加一哨壯勇營京鄕軍以十一哨磨鍊四哨爲後廂七哨大將率領與先廂大將臨時待下敎互爲先廂矣今番則何以擧行乎上曰皆依昨年例爲之今番則陵所經宿隨駕軍兵宜加哨數訓局步軍定例所在二哨禁衛大將兼察代領與馬兵一哨率領餘軍訓局三哨禁營一哨陵所環衛時都領壯營京鄕步軍十二哨善騎隊二哨壯勇大將都領外營信地左右列親軍衛別軍官八十人步軍五哨外使率領而禁軍則一番隨駕可也出擧條祖源曰今年隨駕營卽禁衛營而禁將都領訓局軍事命下矣先後廂何營擧行乎上曰亦依昨年例爲之可也出擧條上曰壯勇大將筋力足以領軍往來乎持默曰臣雖衰病義重陪扈何敢言私乎上曰然則壯營則摠戎使兼察代領卿則摠使兼察代領通化門外留駐可也出擧條晩秀曰壯勇大將摠戎使兼察摠戎使壯勇大將代領而禁將兼察代領訓局軍事命下矣壯勇大將金持默摠戎使趙心泰禁衛大將徐有大卽爲牌招聽傳敎何如上曰前期數日與兼察禁營之訓將牌招聽傳敎可也出擧條祖源曰訓局隨駕事命下矣何營留陣乎上曰訓鍊大將率本營餘軍禁營馬步軍兼察禁將留陣可也出擧條祖源曰訓鍊大將旣兼察留陣御營大將則留營乎上曰依爲之出擧條祖源曰壯勇大將以兼摠戎使通化門外留駐事命下矣以何營餘軍幾哨除出率領乎上曰御營餘軍三哨除出與摠廳標下率領可也出擧條祖源曰出還宮時前排近年連因下敎令訓局待令先後廂則以留都軍兵磨鍊而昨年有留陣禁衛大將率訓局步軍五哨馬軍二哨隨駕禁軍一百挾輦軍一百名亦以留營軍磨鍊而到江頭落後入來還宮時亦依此擧行矣今番則何以爲之乎上曰依昨年例爲之可也出擧條祖源曰陵所設布帳隨駕營擧行虎綱子畿營擧行事分付何如上曰設布帳則訓禁兩營合力爲之以兩營餘軍前期出去使用而環衛時兼用虎網則令畿伯更爲考例明日來待可也出擧條祖源曰兩營餘軍旣兼環衛於布城外大駕自陵所進發後待信箭解嚴使之撤布帳入來何如上曰依爲之出擧條祖源曰自陵所詣園所時晝停所及道路當爲發遣事知看審而昨秋行幸時置之令畿營報來擧行矣今番則何以爲之乎上曰依爲之竝與兵曹郞廳依昨年例除之只令畿伯擧行可也出擧條祖源曰部字內伏兵除之只設斥堠自鷺梁越邊陵所園所至斥堠伏兵壯勇外營廣州府各隨地方擧行傳語軍只部字內排立隨駕各營馬步軍前期一日先詣鷺梁各其信地聚待矣今亦依此磨鍊何如上曰依爲之外方斥堠伏兵名數依昨年例從略爲之可也出擧條有隣曰今番行幸時華城行宮環衛以本府所在壯勇鄕軍一哨安山壯勇鄕軍一哨則臨時調發預爲擧行何如上曰依爲之出擧條民始時秀曰今番陵幸兼行園幸事命下矣各司隨駕諸凡擧行一依昨年章陵行幸例擧行乎上曰依爲之出擧條民始等曰隨駕宣傳官四員內吹十九名依例加數磨鍊各站芻豆自畿營擧行而自園所至始興站柴草契依例擧行留都所狀啓依例出付留陣營擧行而華城境以後從撥路馳啓今番以陵幸例擧行各司各營盤纏勿爲磨鍊而內外營軍兵詣園所後糧米自外整理所上下道路日傘事知兼行自果川至龍仁殿座燭行路燭貢人勿爲待令都授於排設房竝依昨年例爲之乎上曰依爲之出擧條民始等曰耆老諸臣隨駕官中勿爲磨鍊事有昨年之例而六曹長官中有耆社之臣何以爲之乎上曰依昨年例爲之整理使則判堂從便先詣龍仁到陵所參班後落後留都令次堂隨駕可也出擧條民始等曰兵曹摠府留都堂郞竝依園幸時例守宮漢城府堂郞隨駕及禁府導駕依昨年例置之銀印諭書差備園幸時仍爲隨駕乎上曰依爲之出擧條民始等曰各站下馬路臺依例擧行乎上曰置之可也出擧條民始等曰傳語軍置之塘馬以訓局馬兵擧行亦依昨年例擧行乎上曰依爲之出擧條民始等曰自果川至龍仁當有間塘亦依昨年例別爲磨鍊擧行乎上曰依爲之出擧條民始等曰隨駕官帶隷亦依昨年例以陵幸例量宜加數帶去至龍仁落後何如上曰依爲之出擧條民始等曰招搖旗只隨駕營待令而龍虎營置之舟橋迎接以小軍物擧行亦依昨年例爲之乎上曰依爲之出擧條民始等曰宿所禁火待令有廳軍官昨年因下敎置之今番亦依此擧行乎上曰依爲之出擧條民始等曰昨年工曹郞廳以兼春秋郞廳兼進通禮院官員依園幸定例只五員隨駕矣今番亦依此擧行乎上曰依爲之出擧條民始等曰今番行幸時各道道臣境上出待何以爲之乎上曰勿令出待可也出擧條時秀曰司僕內外寺入把馬單子今當修正入啓矣昨年秋幸時比定例略有加數今番亦依此磨鍊乎上曰依爲之出擧條時秀曰陵所行禮時玉轎當爲陪進本寺判官依昨年例隨駕親祭後使之仍爲陪玉轎落後還都何如上曰依爲之出擧條時秀曰今番行幸日子尙有多日旗軍洗馬當依例擧行乎上曰依爲之出擧條在學曰今此陵幸時各務差使員當依例差出擧行故敢此仰達矣上曰依昨年例爲之可也出擧條在學曰諸邑分辦當參考各年陵幸事例磨鍊擧行乎上曰依昨年例而陵所分辦則從近年最少例爲之可也出擧條在學曰自前陵幸時各邑日下雉鮮之封進乃是事例也今番亦當依例擧行乎上曰亦依昨年例除之可也出擧條在學曰今番陵幸時龍仁縣當爲宿所站矣治道修橋及凡諸擧行多有時急之事而前縣令丁遇泰頗爲熟習而纔已瓜遞縣令林弘遠到任屬耳易致生疎本縣事極爲可悶故敢此仰達矣上曰前縣令丁遇泰仍任時縣令見窠口傳單付可也出擧條命書榻敎曰在外掌令許遞前望單子入之又命書榻敎曰龍仁縣令丁遇泰當日辭朝上曰訓將當爲前廂而年過七耋其能領軍往來未可必矣戊子年陪駕謁陵今爲三十一歲而伊時隨駕之人今只有華留及禁將禁將伊時以承宣陪駕今又隨往則事甚貴矣訓禁兩將臣使之來待鑄所各問其可强與否也又敎書九曰掌標頒給等自備局另加申飭也仍命退諸臣以次退出
정조 22년
戊午正月初七日酉時上御便殿兵曹判書進軍令入侍時行右承旨洪仁浩記事官洪奭周金珍恪承膺祚以次進伏訖兵曹判書李祖源具戎服持軍令陞階跪獻仁浩受之以進命啓下訖仁浩受之以授祖源宣傳官命起來祖源應退仍命退承史以次退出
정조 22년
行都承旨李晩秀坐行左承旨沈晉賢坐行右承旨洪仁浩坐左副承旨李肇源坐右副承旨金啓洛坐直同副承旨李海愚坐直注書曺錫中仕洪奭周仕直事變假注書李運恒仕
정조 22년
李肇源以都摠府言啓曰今日入直內三廳武兼禁軍及軍兵等中日習射請出標信傳曰知道
정조 22년
沈晉賢啓曰臣晉賢依定式進詣香室奉審香祝樻祝板袱子則精潔矣敢啓傳曰知道
정조 22년
洪仁浩啓曰大司憲未差執義李貞運掌令鄭㝡成持平尹涵呈辭掌令吳泰彦持平權應範在外監察茶時之意敢啓傳曰知道
정조 22년
沈晉賢啓曰玉堂上下番俱空已至多日事甚未安今日政新除授玉堂竝待下批牌招何如傳曰允
정조 22년
傳于金啓洛曰右副承旨入侍
정조 22년
沈晉賢啓曰弘文提學李秉鼎牌不進推考傳旨今方捧入而人日製命下已至經宿尙未承膺事甚未安更卽牌招何如傳曰允
정조 22년
沈晉賢啓曰弘文提學李秉鼎再牌不進推考傳旨今方捧入而人日製命下已至經宿連事違召誠極未安所當更請牌招而係是一日三牌何以爲之敢稟傳曰更爲牌招
정조 22년
沈晉賢啓曰弘文提學李秉鼎三牌不進推考傳旨今方捧入而人日製命下已至經宿連事違召終不承膺事體所在誠極未安所當更請牌招而係是一日四牌何以爲之敢稟傳曰更爲牌招
정조 22년
以兵曹判書李祖源上疏傳于李肇源曰大臣之囚吏在自反之如何焉敢張皇疏引有若分疏然乎原疏還給捧納承旨推考
정조 22년
李肇源啓曰事變假注書金致龍身病猝重勢難察任今姑改差何如傳曰允
정조 22년
金致龍改差代以李運恒爲事變假注書
정조 22년
吏曹口傳政事龍仁縣令丁遇泰仍任事承傳陽川縣令林弘遠單付事承傳
정조 22년
兵曹口傳政事大護軍李秉鼎
정조 22년
兵曹口傳政事宣傳官李石求
정조 22년
以兼察摠戎使金持默狀啓摠戎使趙心泰所佩發兵符及屬邑兵符祗受事傳于李肇源曰領軍體重兼察諸將臣所佩符信皆於聽傳敎日換佩此後依此定式事載之該房故事各營謄錄
정조 22년
有政吏批判書沈煥之進參判李敬一病參議蔡弘遠病行都承旨李晩秀進以徐邁修爲大司憲李魯春爲應敎尹羽烈爲校理李顯默爲副校理尹行直爲修撰金銑爲副修撰趙鎭寬爲工曹判書李敏輔爲繕工提調贈吏參金大演贈吏判例兼贈吏議金繼曾贈吏參例兼贈僕正金文道贈吏議以上都摠管金翊休三代成均進士睦祖禹贈吏參例兼學生睦慶衍贈吏議以上副摠管睦萬中兩代
정조 22년
沈晉賢以吏曹言啓曰黃州牧使宋守淵催促下送後草記事命下矣該牧使宋守淵處卽日發行之意屢度催促則以爲素患風眩之症當寒添劇萬無作行之望云雖未知其身病之如何而特敎催促之下不卽還官事體所在誠極未安所當重勘而本曹請推之外無他可施之罰何以爲之敢稟傳曰聞是實病云改差今日政差代可也
정조 22년
再政以吳泰彦爲利川府使金基厚爲黃州牧使
정조 22년
兵批判書李祖源病參判柳誼病參議兪漢寧病參知柳師模進左副承旨李肇源進同知單延敬洪大護軍蔡弘履副司直李翊模尹寅基李晴林漢浩竝單付
정조 22년
傳于沈晉賢曰利川府使除朝辭赴任
정조 22년
李肇源以都摠府言啓曰副摠管尹弼秉以刑曹參判本曹坐起晝仕出去而逐日赴坐煩稟未安入番間除草記往來之意敢啓傳曰知道
정조 22년
李肇源以兵曹言啓曰五衛將具壽漢身病猝重時月之內無望供職呈狀乞遞宿衛輪番之任不可久曠今姑改差何如傳曰允
정조 22년
李肇源以司僕寺一二提調意啓曰來二月初二日獻陵展謁仍詣顯隆園展謁敎是時內外寺入把馬數別單書入之意敢啓傳曰知道
정조 22년
李肇源以御營廳言啓曰依下敎箭串場內捉虎次本廳山行軍五十名定將校率領今日出送之意敢啓傳曰知道
정조 22년
偕來史官金良倜狀啓臣於本月初七日伏奉聖諭傳諭于行副護軍李城輔所住處則以爲臣積違恩召宜被嚴誅聖度如天曲垂寬容玆又申之以諭召十行絲綸愈益隆摯臣是何人乃承如此曠世之寵渥乎伏地戰慄不知所達憲職筵銜近已次第許解隆天重地之施臣雖糜粉尙何報塞而復將講職屢乞恩遞其爲萬萬死罪以臣愚迷亦所自知第慈覆之下何懷不盡竊以爲此職未解之前則欺天重戾依然自在於身上將何以抗顔周旋於陪侍之列乎仍念講廳之儀雖非宮寮亦有參講之例竊冀朝廷改授人望俾臣猥隨其後則雖以草野中喑聾跛躃亦得以拭目延頸獲覩盛禮矣實是聖世之美事賤臣之大願也以此妄效揆分之義自陷罔赦之科今則勤諭至於五降臣之罪戾於是益大召而不至邦有常憲將進伏都下恭俟鈇鉞之章而狗馬賤疾觸寒大添風眩宿𤺌一倍沈篤實難擔曳作行王人來留已滿一旬尤爲惶蹙罔措之至從前儒臣雖承偕來之敎或以從近啓行仰籲則旋寢成命況以如臣無似猥隨史官之行則乃以儒臣自居也此豈賤分之所敢當乎史官回還則謹當少俊病間卽速登程幸蒙天地父母之恩特垂矜諒許解職名亟收偕來之命以開請譴之路千萬顒望云矣是白臥乎等以臣伏承與之偕來之命姑爲仍留緣由竝以馳啓云云傳曰卿欲進身則偕來史官之姑爲召還亦可卿其知此從速上來事爾其傳諭後復路
정조 22년
弘文提學李秉鼎疏曰伏以聖人履端茀祿鼎至殿宮之寶籌彌隆吉慶來同元子之睿學漸就令聞洋溢於萬之祝帀域同聲迺者祗謁于廟殿展拜于閟宮夙祈于太社鑾蹕穩旋玉體益康臣民懽忭曷有其極仍伏念臣辜恩負德罪合誅殛僇名敗身理宜斥廢而獨蒙聖度愈寬聖恩愈摯批旨之誕降而燭人言之已甚西壁之特點而勤夜中之宣召拂拭庇覆如父於子滓穢賤臣何以得此闔門攢手感淚成血不意玆際又伏承文垣新除諭之以試所進去申之以斯速膺命恩旨頻繁天牌絡續光寵赫然瞻聆俱聳我殿下謂臣今日情踪尙可以擬議於官職去就耶臣誠五情遁爽罔知攸措嗚呼臣罪可勝言哉一自己酉秋冒犯死罪之後怵畏懸法旣未能碎首文陛眷係隆恩又不能竄身窮谷此是臣之罪也區區自靖之圖惟在於斂避權要粗表忱誠而甲寅冒出縱緣辭敎之非常昨春復膺殆若宿趼之固有不自量度冒當睢盱平素秉執蕩然壞盡此又臣之罪也進不得盡人臣之常分退不得全匹夫之微諒則惟當臨政審愼律已砥礪無陷不韙之目仰累則哲之明而顧臣蹤跡甚孤體骨不媚狂愚顚妄無挾自恃言則率口事則信心終始執滯之見虛地受疑一二副急之擬過境生尤竟致率是以行無往非咎鬼車市虎不勝紛紛此又臣之罪也矧彼臺官於臣初無纖芥宿怨則彈而又彈極口劫辱必欲汚衊臣屠滅臣而乃已者此豈臺官之本心哉直由臣命運多舛墻壁靡依無少顧藉最易擠陷故耳皆臣自取何尤於人且其滿紙叫嚷全事架鑿驟看雖極憯毒細究太沒把捉以此辱人人孰得免臣雖奊詬更安忍切切卞理重貽朝廷之羞而惟是中心悲悼者則有之噫士爲知己者死雖於敵以下猶然況臣之於君乎臣之從前受恩與天無極而昨夏華衮千古罕比適値臣待罪銓地之日猥伏蒙不負所知之敎臣亦人耳粗具彝性固宜銘肝鏤骨感激忘死一政一望克敬克謹而祗緣臣不忠無狀冥迷愚暗寤寐感戴之忱畢竟辜負而止於是乎臣之罪上通于天矣雖遄伏常刑不齒人類將何以少贖哉嗚呼天地至仁父母孔邇唐臣韓愈所謂苟非陞下哀而憐之孰肯爲臣言者可謂寫出臣寸寸腔血倘蒙聖明哀臣憐臣不令置臣於人鬼莫卞之中則臣雖卽日滅死更無餘憾蚤夜顒祝惟在於此唐突號籲有所不敢而經宵虛縻試場尙稽情窮勢蹙罪上添罪且臣母病添劇情理煼灼玆敢冒控至懇仰瀆崇聽伏乞聖慈曲賜矜察特許臣前疏所請下臣司敗嚴覈重勘仍命永削臣姓名於朝籍俾得以退守本分避遠駭機將護老母沒齒歌詠則臣雖死之日猶生之年臣治疏將生之際又伏見傳敎下者惟我聖上謂臣處義之過念臣廉隅之重解實職而俾伸情勢付軍銜而申命牌召德音渙發慰勉備至臣奉讀感咽呑不成聲聖眷縱紆於拯拔臣身已墜於坑塹今雖百回洗濯萬般陶鑄終無以滌其汚而補其缺惟有斷置餘生矢心自廢然後煩言不達於黈纊殘骸庶保於桑楡最是君恩莫報明時便訣爲臣不瞑之恨而命之窮矣亦復何哉只願世世生生爲犬爲馬以少酬萬萬分之一而已瞻望象魏不知所云臣無任云云答曰省疏具悉親年之篤老曾所知之者而公餘無非看護之日卿其勿辭卽爲入來受題
정조 22년
兵曹判書李祖源疏曰伏以臣待罪本曹以後觸事憒憒瘡疣百出幸蒙我聖上寬恕庇覆之恩獲免大何卽聞大臣以正輦陪添布事有囚禁該吏之擧噫臣本愚暗不解事之人耳料布增減自有法式而徒知渠輩之名係莫重罔念曹例之難容闊狹未及周思容易稍食到今大僚示警始覺錯謬臣之不能事事卽此益著滿心惶愧靡所容措如此而顧安敢仍據重務罪上添罪耶伏乞聖明俯垂鑑諒亟遞臣本兵之任仍治臣瀆擾之罪以肅朝綱不勝幸甚臣無任云云
정조 22년
戊午正月初八日辰時上御便殿都承旨入侍京畿監司同爲入侍時行都承旨李晩秀記事官曺錫中承膺祚金履永京畿監司李在學以次進伏上曰行幸時分辦諸事何以爲之耶在學曰今方分辦矣遠于川卽龍仁廣州界而龍仁則係是殘邑擧行諸節無以責應屬之廣州使之擧行好矣上曰依此爲之也在學曰陵所站虎網事有更考前例以稟之命矣謹考謄錄則陵所經宿時設虎網自是事例而戊子本陵幸行時亦依例爲之矣今此更考之命雖出於軫念民弊之聖意而事體有不可已今亦依例擧行何如上曰依爲之依先朝下敎勿煩民力爲之事嚴飭各邑而昨年駕過十邑今年駕過諸邑凡係分辦拔之可也出擧條在學曰道路橋梁之檢飭不可但以將校出送當送親裨檢飭而五衛將具壽漢甚解事從前擧行習熟於道路橋梁等節欲出送而以時帶五衛將有難自下擅送矣上曰使兵曹草記出代好矣上曰今番沿路擊錚之類嚴禁也在學曰陽川前縣令吳泰彦有陞敍承傳而尙未區處矣上曰從當區處而畿邑中無作窠之事耶在學曰利川府使李魯春以李秉鼎疏中十一文倅中人屢呈辭狀矣上曰然則今日政內移之意言於銓曹其代以吳泰彦擬入事亦爲分付可也晩秀曰今番行幸時各營兼察大將前期數日牌招聽傳敎事命下矣壯勇營則本營鄕軍及外營軍兵調發等節自多先期擧行之事而臨時兼察恐有窘束之慮何以爲之乎上曰與兼察摠戎使今日出牌可也出擧條命書榻敎曰未肅拜掌令許遞仍命退諸臣以次退出
정조 22년
戊午正月初八日申時上御便殿右副承旨入侍時右副承旨金啓洛記事官洪奭周金珍恪承膺祚以次進伏訖上曰戶判筋力足可爲整理使乎啓洛曰旣承先詣之命又令次堂隨駕軫念備至臣父亦感泣無地矣上曰向日次對擧條批答之改下者果見之否啓洛曰臣果得見矣上曰大司農經費自有所重而近日之耗縮太不成說若値稍歉之歲則頒祿放糧輒有不足之患不可無別般變通矣從當有某條措置之策而戶判幾年之後復叨是任旣以詢玆黃髮之意有所訪問而所陳之言竟歸勿施則安在其用之之意也今此萬石之貸來者須依擧條批答勿爲還報使該營某條計減以爲充數之地好矣仍命書傳敎曰弘文提學批下卽爲牌招諸生之來待已至經宿國體所在豈可一味逡巡乎牌去來嚴飭又命書傳敎曰未下直守令皆令明日辭朝仍命退承史以次退出
정조 22년
行都承旨李晩秀坐行左承旨沈晉賢坐行右承旨洪仁浩坐左副承旨李肇源坐直右副承旨金啓洛坐同副承旨李海愚坐直注書曺錫中仕洪奭周仕直事變假注書李運恒仕
정조 22년
洪仁浩啓曰大司憲徐邁修執義李貞運掌令鄭㝡成持平尹涵牌招啓辭未下掌令一員未差持平權應範在外監察茶時之意敢啓傳曰知道
정조 22년
沈晉賢啓曰弘文提學李秉鼎四牌不進推考傳旨今方捧入而人日製命下已至經宿屢度違召終不承膺揆以事體萬萬未安所當更請牌招而係是一日五牌何以爲之敢稟傳曰更爲牌招
정조 22년
傳于李晩秀曰諸承旨持公事入侍
정조 22년
傳于沈晉賢曰下直防禦使守令留待
정조 22년
傳于李晩秀曰下直防禦使守令入侍
정조 22년
備忘記永宗僉使李晳昌洲僉使尹致宖下直各長弓一張長箭一部片箭一部筒兒一箇賜給
정조 22년
以弘文提學李秉鼎牌不進傳旨傳于沈晉賢曰國體所在不可無飭弘文提學李秉鼎罷職
정조 22년
弘文提學前望單子入之閔鍾顯落點
정조 22년
傳于沈晉賢曰左承旨持此御題與弘文提學偕往泮宮試取以來
정조 22년
傳于洪仁浩曰右承旨入侍
정조 22년
傳于洪仁浩曰定例堂上入侍
정조 22년
沈晉賢啓曰弘文提學閔鍾顯旣已承牌奎章閣提學鄭民始沈煥之藝文提學金載瓚卽爲牌招同參考試何如傳曰允
정조 22년
李晩秀啓曰奎章閣提學鄭民始沈煥之藝文提學金載瓚牌不進推考傳旨今方捧入而同參考試自是法典如是違牌事甚未安竝更爲牌招何如傳曰允
정조 22년
吏曹口傳政事以閔鍾顯爲同成均
정조 22년
以順陵正朝祭獻官金爔書啓中松木二株斫根事傳于沈晉賢曰令畿伯嚴治下屬狀聞
정조 22년
沈晉賢啓曰校理尹羽烈副校理李顯默牌不進罷職傳旨今方捧入而應敎李魯春副校理柳相祚修撰尹行直副修撰金銑俱在外玉堂上下番俱空已至多日事甚未安未差之代今日政差出待下批仍卽牌招以爲推移入直之地何如傳曰在外及衆所共知情勢人許遞與未差之代前望單子入之待下批牌招入直
정조 22년
玉堂前望單子入之應敎李翊模副應敎韓用鐸校理徐有聞尹益烈副校理李羲甲林漢浩修撰金近淳尹悌東副修撰趙德潤韓致應落點
정조 22년
以副應敎韓用鐸修撰金近淳牌不進罷職傳旨傳于沈晉賢曰許遞
정조 22년
沈晉賢啓曰新除授校理徐有聞以前任龍岡縣令方在解由未出中何以爲之敢稟傳曰勿拘
정조 22년
沈晉賢啓曰臣與弘文提學閔鍾顯偕往泮宮人日製儒生試取收券爲一百十張捧入之意敢啓傳曰科次入侍
정조 22년
以刑曹坐不坐單子傳于洪仁浩曰判堂領軍隨駕許遞前望單子入之待下批牌招察任
정조 22년
刑曹判書前望單子入之趙尙鎭落點
정조 22년
以仁政門朝參寶劍望筒傳于李肇源曰其中有實職人許遞與未差之代令該曹口傳差出待下批牌招察任
정조 22년
兵曹口傳政事以李聖圭爲都摠管以洪明浩李鎭復爲副摠管
정조 22년
李肇源啓曰兼察壯勇大將趙心泰時無職名令該曹口傳付軍職何如傳曰允
정조 22년
兵曹口傳政事大護軍趙心泰
정조 22년
金啓洛以戶曹言啓曰今年內貧寒宗室子婚扶助數別單書入之意敢啓傳曰知道
정조 22년
金啓洛以賑恤廳言啓曰今年內貧寒宗室子女葬時顧恤數別單書入之意敢啓傳曰知道
정조 22년
洪仁浩以義禁府言啓曰保放罪人曺允彦還囚捧供以入之意敢啓傳曰判堂在試所令次堂議處區別功議勘放後草記可也
정조 22년
洪仁浩以義禁府言啓曰頃因全羅監司李得臣狀啓咸悅前縣監權偗全州前判官尹光垂等罪狀令攸司稟處事啓下而權偗以醴泉郡守時在任所尹光垂以星州牧使亦在任所依例發遣府羅將竝拿來事草記批旨內此時嶺南守令雖大於此之事捧糴前難以曠官畢捧糴後使之報來待更關當拿囚事命下矣卽接慶尙監司李亨元牒報則權偗尹光垂該邑還上已爲畢捧云依前草記竝拿來何如傳曰允一刻曠官可悶捧供之前亦難徑決使之星火就囚以爲從速出場之地可也
정조 22년
洪仁浩以義禁府言啓曰頃因前藥房提調沈煥之所啓尙州牧使金在淳善山府使尹文東等拿問處之事傳旨啓下而俱在任所依例發遣府羅將竝拿來事草記批旨內待畢捧糴拿來可也事命下矣卽接慶尙監司李亨元牒報則金在淳尹文東該邑還上今纔畢捧云依前草記竝拿來何如傳曰此時民事格例在所闊略分揀可也
정조 22년
戊午正月初九日辰時上御誠正閣諸承旨持公事下直防禦使守令入侍時行都承旨李晩秀行左承旨沈晉賢行右承旨洪仁浩左副承旨李肇源右副承旨金啓洛同副承旨李海愚記事官曺錫中洪奭周金景煥金履永檢校待敎李存秀永宗僉使李晢黃州牧使金基厚安邊府使柳範休丹陽郡守金㙆陽川縣令林弘遠以次進伏訖命讀奏公事晩秀讀奏咸鏡監司李鼎運狀啓咸興判官金履裕到任事啓洛讀奏全羅監司李得臣啓本龍潭縣反庫事晉賢讀奏全羅監司李得臣啓本慶基殿正朝祭設行事肇源讀奏黃海兵使李儒敬狀啓登山僉使張景游到防事仁浩讀奏咸鏡監司李鼎運啓本罪人金秋煥等鍾城等邑到配事海愚以無公事先退命各書判付上曰啓本體段異於狀啓則如完伯啓本之違例者政院何可捧入乎晉賢曰啓本措辭自有格例而今此全羅監司李得臣啓本中身病等語張皇爲說事甚未安推考警責何如上曰依爲之出擧條上曰儒生之待令已至三日矣弘文提學牌去來斯速知入錫中承命出問回奏曰又爲違牌云矣命書傳敎曰諸生之等待已至信宿豈有如許事面乎弘文提學未差之代前望單子入之待下批牌招使之入來受題以爲卽爲開場之地先進去後謝恩上曰新除授弘文提學牌去來申飭試所承旨則禮房進去持御題出去及試券捧入時弘化門除標信開門事分付晉賢曰人日製試取時泮堂當爲進去而同成均沈煥之大司成李義弼俱有身病同成均一員未差何以爲之乎上曰未差同成均令該曹口傳差出使之進去可也出擧條上曰申大尹事査啓兩度粘連令廟堂論理回啓仍命下直防禦使守令進前晢等以次進奏職姓名敎基厚曰下去努力善爲之敎範休曰擧爾顔下去善爲之敎㙆曰擧爾顔年今幾何㙆曰六十歲矣上曰頗了了矣下去努力爲之敎弘遠曰已命除辭朝勿爲下直直爲下去也命書榻敎曰陽川縣令林弘遠除朝辭下送仍命宣諭訖又命侍從守令外以次奏七事訖先退上曰畿營分辦記持入錫中承命出持入上曰虎網子分排及差使員姓名亦令錄入而差員守令及差員外守令之以進排來詣者竝令參祭班之意分付畿伯也肇源曰此後諸將臣兼察時換佩符信事今旣定式矣各營將臣所佩命召虎符及大將牌傳令牌自當換佩後修正密匣而至於摠戎使所授密符則旣有諭書有難循例換佩何以爲之乎上曰權佩之意兼摠帥處有旨成送可也出擧條肇源曰因備局草記批旨有照訖試所進去史官多犯首犯之人拿處之命矣招致昨年進去史官査問則以爲試所進排筆枝四所每日所入爲四十柄開場二十日當爲八百餘柄而初無成給甘結之例云若論不飭之罪則均有其責而首犯多犯一款無以指的現告此後進去史官以實入踏印甘結至於武試所筆枝濫捧之弊則此後依筵敎使臺監檢飭仍令上直之試官一員眼同成送踏印甘結俾無如前襲謬之弊似好故敢此仰達矣上曰依爲之然則此後申明嚴飭可也出擧條上曰向來注書筵說中如叔敖之兒安在等句語極爲駭然此後則假官所修筵說實官必爲看檢而日省錄修入時亦爲另加照察之意申飭檢校待敎也仍命退諸臣以次退出
정조 22년
戊午正月初九日巳時上御重熙堂左副承旨入侍時左副承旨李肇源記事官洪奭周金景煥金履永以次進伏訖上曰諭善當以何間上來肇源曰聞欲於念間發程云矣仍命退承史以次退出
정조 22년
戊午正月初九日巳時上御重熙堂行右承旨入侍時右承旨洪仁浩記事官洪奭周金景煥金履永以次進伏訖上曰今日兩守令之拿處者分付禁府速爲拿來又敎曰朝參在近臺諫果爲備員乎仁浩曰未盡備員矣上曰臺諫去來持入賤臣承命出持入仍命退承史以次退出
정조 22년
戊午正月初九日未時上御便殿定例堂上入侍時同副承旨李海愚記事官洪奭周金景煥金履永定例堂上徐龍輔以次進伏訖龍輔曰今此園幸時留陣禁衛營兼察大將李敬懋以先廂江頭隨駕留營御營大將李漢豐以舟師大將前期出去矣在前如此之時有他大將或中軍代領之例今番則何以爲之乎上曰留陣則禁營都提調代領留營則該中軍權領可也出擧條仍命書榻敎曰禁衛都提調御營都提調相換龍輔曰禁衛都提調旣兼留都大臣東郊動駕出還宮時留都大臣有進住梨峴西路留陣陣頭祗迎之例今亦依此例鍾街前路都領祗迎似好故敢此仰達矣上曰依爲之出擧條龍輔曰右邊捕盜大將趙心泰以壯勇兼察大將隨駕左邊捕盜大將柳孝源以禁軍別將隨駕矣在前如此之時有曾經大將權察之例今番則以何大將權察乎上曰前御將李邦一權察可也出擧條龍輔曰龍仁縣宿所設布帳虎網子何以爲之乎上曰墻垣修築布帳虎網子置之可也出擧條龍輔曰禁軍一番隨駕矣番將一員依昨年例率領隨駕何如上曰依爲之出擧條海愚曰今此園幸時禁衛營留陣都提調代領事命下矣在前如此之時有都提調命招之例有從事官發牌聽傳敎之例今番則何以爲之乎上曰從事官發牌聽傳敎可也出擧條海愚曰左右邊捕盜大將前御將李邦一權察事命下矣卽爲牌招聽傳敎何如上曰依爲之出擧條仍命退諸臣以次退出
정조 22년
戊午正月初九日酉時上御便殿人日製科次入侍時行左承旨沈晉賢行右承旨洪仁浩記事官洪奭周金景煥金履永弘文提學閔鍾顯藝文提學金載瓚副校理韓致應副修撰林漢浩檢校待敎李存秀以次進伏訖上曰諸生皆能以朱子語製之乎鍾顯曰然矣命考券坼榜訖命書傳敎曰賦三下一居首進士李鎭華直赴會試之次三下進士任履周給二分次上生員趙晉和進士金聖球韓象洪各紙一卷賜給又命書傳敎曰入格儒生明日待令仍命退諸臣以次退出
정조 22년
行都承旨徐龍輔坐左承旨李勉兢坐直右承旨李肇源坐左副承旨蔡弘遠坐直右副承旨金啓洛坐同副承旨李海愚坐注書曺錫中奉命在外洪奭周仕假注書呂東植仕直事變假注書李運恒仕
정조 22년
藥房提調趙宗鉉副提調李晩秀啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道
정조 22년
李肇源啓曰合辭許久闕啓事甚未安除在外外未肅拜呈告人員竝卽牌招何如傳曰允
정조 22년
李肇源啓曰備邊司郞廳來言今日賓廳日次而明日朝參有命不爲來會云矣敢啓傳曰知道
정조 22년
李肇源啓曰工曹判書趙鎭寬除拜後過三日不爲出肅事甚未安依定式推考警責仍卽牌招察任何如傳曰允
정조 22년
傳于李肇源曰諸承旨持公事入侍
정조 22년
傳于李海愚曰入格儒生入侍
정조 22년
傳于金啓洛曰戶房承旨入侍
정조 22년
承旨前望單子入之徐龍輔李勉兢蔡弘遠落點
정조 22년
注書曺錫中奉命代以呂東植爲假注書
정조 22년
傳于蔡弘遠曰左副承旨入侍
정조 22년
兵曹口傳政事護軍李晩秀
정조 22년
備忘記雲寵萬戶金致赫仁遮外萬戶崔聖甲夞怪萬戶李顯道下直各長弓一張長箭一部片箭一部筒兒一箇賜給